ROZHODNUTIE RADY
z 20. decembra 2006
o podpísaní a predbežnom vykonávaní dvojstrannej dohody vo forme výmeny listov medzi Európskym spoločenstvom a Bieloruskou republikou, ktorou sa mení a dopĺňa Dohoda medzi Európskym spoločenstvom a Bieloruskou republikou o obchode s textilnými výrobkami
(2006/1012/ES)
RADA EURÓPSKEJ ÚNIE,
so zreteľom na Zmluvu o založení Európskeho spoločenstva, a najmä na jej článok 133 v spojení s prvou vetou prvého pododseku článku 300 ods. 2,
so zreteľom na návrh Komisie,
keďže:
(1)
Komisia v mene Spoločenstva dojednala dvojstranná dohodu o predĺžení platnosti súčasnej dvojstrannej dohody a protokolov o obchode s textilnými výrobkami s Bieloruskou republikou o jeden rok vrátane niektorých úprav množstvových limitov.
(2)
Uvedená dvojstranná dohoda by sa mala predbežne vykonávať od 1. januára 2007 až do ukončenia postupov vyžadovaných na jej uzavretie s výhradou recipročného predbežného vykonávania zo strany Bieloruskej republiky.
(3)
Navrhovaná dohoda by mala byť podpísaná v mene Spoločenstva,
ROZHODLA TAKTO:
Článok 1
S výhradou možného uzavretia v neskoršom termíne sa predseda Rady týmto poveruje určiť osobu(-y) splnomocnenú(-é) podpísať v mene Európskeho spoločenstva dohodu vo forme výmeny listov medzi Európskym spoločenstvom a Bieloruskou republikou, ktorou sa mení a dopĺňa Dohoda medzi Európskym spoločenstvom a Bieloruskou republikou o obchode s textilnými výrobkami.
Článok 2
S výhradou reciprocity sa dohoda predbežne vykonáva od 1. januára 2007 do jej formálneho uzavretia.
Text dohody vo forme výmeny listov je pripojený k tomuto rozhodnutiu.
Článok 3
1. Ak Bieloruská republika nesplní svoje povinnosti podľa bodu 2.4 dohody, kvóta na rok 2007 sa zníži na úrovne platné v roku 2006.
2. Rozhodnutie o vykonávaní bodu 1 sa prijme v súlade s postupmi uvedenými v článku 17 nariadenia Rady (EHS) č. 3030/93 z 12. októbra 1993 o spoločných pravidlách pre dovozy určitých textilných výrobkov z tretích krajín (1).
Článok 4
Toto rozhodnutie sa uverejní v Úradnom vestníku Európskej únie.
Toto rozhodnutie nadobúda účinnosť dňom nasledujúcim po jeho uverejnení v Úradnom vestníku.
V Bruseli 20. decembra 2006